访道安陵遇盖还为余造真箓临别留赠
唐·李白

清水见白石，仙人识青童。安陵盖夫子，十岁与天通。悬河与微言，谈论安可穷。能令二千石，抚背惊神聪。挥毫赠新诗，高价掩山东。至今平原客，感激慕清风。学道北海仙，传书蕊珠宫。丹田了玉阙，白日思云空。为我草真箓，天人惭妙工。七元洞豁落，八角辉星虹。三灾荡璿玑，蛟龙翼微躬。举手谢天地，虚无齐始终。黄金满高堂，荅荷难克充。下笑世上士，沈魂北罗酆。昔日万乘坟，今成一科蓬。赠言若可重，实此轻华嵩。